Mustamäe halduskogu on  selle poliithooaja lõpetanud. Tänasel koosolekul oli päevakorras kaheksa punkti, veidi rohkem kui tavaliselt. Harva esineb ka seda nähtust, et halduskogu jätab detailplaneeringu kooskõlastamata.    Aga lühiülevaade siis selline:    1) Kadaka tee 177a detailplaneering sai halduskogult ühehäälse kooskõlastuse. Seal seni tänavakauplemisloa alusel tegutsenud söögikoht on tegutsenud üsna püsivalt ning linn ja riik on ühiselt otsustanud, et aeg on rajatud hoone planeeringus seadustada.  Praktikas muutub seega ainult see, et seni niisama liugu lasknud omanikul tuleb hakata maksma makse mida ta seni vältinud on.    2) Kooskõlastuse sai ka Ehitajate tee 5 kinnistu detailplaneeringu eskiisprojekt. Tegemist on kehtiva planeeringu muutmisega TTÜ 6. õppekorpuse osas. Kehtiv detailplaneering ei näinud ette 6. korpuse niivõrd ulatuslikku renoveerimist. Tänase hoone tagumine osa lammutatakse täielikult ning selle asemele tuleb uus 4 korruseline hoone.    3) Aiandi tänava 14 ja 16  kinnistu detailplaneeringu eskiisprojekt sai samuti ühehäälselt kooskõlastuse. Tegemist on vana Kadaka aiandi detailplaneeringu muutmisega. Varem olid kinnistutele planeeritud elamud kuid maa sihtotstarvet on muudetud ning arendaja sooviks on kinnistutele nüüd rajada samas mahus ärihooned.    4) Omajagu arutelu tekitas halduskogus juba teisel ringil olev Siili tn 14 detailplaneering mis jäi seekord halduskogu poolt kooskõlastamata. Vastavalt HK varasemale soovile käis vahepeal koos ümbritsevate  ühistute ümarlaud ning esitati ka proteste. Tegemist on elurajoonis asuva endise kvartalisisese lasteaia hoonega mille omanikuks on täna Akadeemia Nord. Erakooli sooviks on enda kinnistule rajada 200 kohaga ühiselamu mis vastaks kooli tänastele vajadustele. Ümbritsevad ühistud näevad selles plaanis aga tõsist ohtu Siili kvartali liiklus- ja parkimiskorraldusele ning halduskogus jäime nendega ühele meelele. Mustamäel on täna juba üsna mitmes kohas oht, et senised sisekvartaalsed teed on muutumas  läbisõiduteedeks ning halduskogu ei pidanud võimalikuks planeeringut kooskõlastada enne kui on välja töötatud terve kvartali liiklus- ja parkimisskeem. Vastava ettepaneku tegime ka Linnaplaneerimisametile.    Planeeringu kooskõlastamise poolt oli vaid Talis Kitsing, Reformierakonnast, kes pidas ilmselt äriettevõtte huve kohalike elanike omadest olulisemaks.    5) Mustamäe linnaosa valitsuse terviseedenduse peaspetsialist Riina Jõgi andis meile ülevaate SA Tallinna Kooli Tervishoid korraldatud konkursist "Parim tervishoiukabinett". Mustamäe parimaks kabinetiks valiti Arte Gümnaasiumis asuv. Arte hoolekogu liikmena on minul selle üle ainult hea meel. Rääkisime ka veidi tervishoiukabinettide kitsaskohtadest. Oluliseks miinuseks on keelebarjäär st koolidesse ei jagu piisava riigikeele oskusega meditsiinipersonali (personal ja töövahendid tulevad läbi SA, ruumid koolidelt) ning raskemate juhtumite puhul on see oluliseks puudujäägiks. Tallinna koolides on täna umbes 70 õde ning ligi 25 osalise tööajaga arsti. Nende numbrite eest pead hetkel pakule ei pane.    6) Veel enne suve kuulasime ka lühiülevaadet Mustamäe Sotsiaalkeskuse tööst mida oli tulnud andma sotsiaalkeskuse juhataja Heli Hussar. Mustamäe Sotsiaalkeskus tegutseb eelkõige eakate huvi- ja päevakeskusena. Alates 2008. aastast ka koduhooldusteenusega ning lisaks sellele on olemas ka dementsete päevahoiuteenus. Sotsiaalkeskuses on täna ligikaudu 15 huviringi keeleõppest käsitööni. Osa ringe on ka vene keelsetena ning populaarseimaks valikuks olevat võimlemine mille võimalust kasutab ligikaudu 100 inimest.    Sotsiaalkeskuses saavad kõik huvilised soodsate hindadega süüa, juuksuris käia, massaaži, jõusaali ja sauna kasutada jpm. Abivajajatele viiakse toitu ka koju (ligi 55 klienti).    Suurimad murekohad saavad loomulikult alguse eelarvest. Näiteks on sotsiaalkeskuses täna ligi 200 koduhoolduse  kliendi kohta ainult 33 töötajat. Vaja oleks vähemalt veel 10 inimest. Seega päris valimatult koduhooldusteenusele ei pääse. Eelistatakse eelkõige lähedasteta inimesi kes tõesti ise hakkama ei saa.    7) Eelviimase punkti juures saime ülevaate linnaosa reservfondi kasutamisest. Küsisin hiljem ka Kalle Mihkelsilt, et mis loom see 2009. aasta esimene lisaeelarve veel on. Muidugi ei ole teda olemas kuid suur osa kärpeid on reaalselt ilma volikogu nõusolekuta ellu viidud. Mustamäe kaotab minu andmetel kõva 4,7 miljonit või rohkem. Pool miljonit sellest ongi seesama reservfond ning vähemalt 200 000 tuleb linnaosa heakorra arvelt. Reservfondist kirjutasin enne koosolekut siin ning Mustamäe heakorrast veidi lähemalt juba mõnda aega tagasi.    Sedasi siis seekord. Järgmine halduskogu koosolek  (piirkondliku ameti nõukoja vmt ülesannetes) toimub peale suvepuhkust, augustis.